Wunsche alles heyles myd fruntliken grote in Gode tovorne. Wetet, leve ersame besunderlike gode vrunde, wo dat my to wetende worden ys, dat her Cristierns knechte hebben dar by jw gehyndert enen mynen deener wt Carilen, Phylippus geheten, den her Christiern meent to entlyven, alse yk vornomen hebbe, myd groteme unrechte. De arme man warff hir inme herveste des landes beste umme gnade an ereme schatte vor des rikes raade, en sodane gunst, gnade unde schat to genytende alse der cronen schattebondere gemeynlyken nw inme ryke genyten. Dyt ys des armen mannes broke, dat he darumme gesproken hefft, alse yk vornomen hebbe. So bydde yk jw, leven vrundes, dat gy wol don wyllen unde latet den vorbenomeden armen man loos umme mynen wyllen; dat wyl yk tegen jw gerne inme gelyken vorschulden. Item, leven vrundes, gy hebben lichte wol gehort umme de tweygynge, tuschen her Christiern unde my in den wyntere weddervoor; do mochte yk ena wol he[bb]en gerychtet naa synen broke, hadde des rikes prelate oc andre vrunde dat nycht undernomen, de uns [dar]umme vorlykeden, so dat yk dat overgaff. Nw ys my to wetene geworden, wo dat he jw ys gewesen ansynnych umbe troost unde hulpe, schepe, volk, terynghe, dar gy ene mede hebben gehulpen, alse my berychtet ys, des yk doch noch nicht loven wyll, unde hope des to Gode, leven vrunde, dat yk des nycht tegen jw vordeent hebbe, dat gy ene efte eynen anderen uppe myn argeste sterken efte vorderen wyllen. Wo yd hyrumme ys, so bidde yk juw, leven vrunde, scrivet my unvertoverd wedder to en enked antwerde, dar wet ick my na tho richten. Gode almechtich sy juwe vorsichticheit zalich unde gesund bevolen to langen tiiden. Gescreven to Stockholm an sunte Peters avent ad vincula anno etc. 39°, meo sub sigillo. Karll Knutzsson, marschalk unde rykes vorstander to Sueden. Adress: Den ersamen vorsichtigen heren, borgermesteren unde raadmannen der stad Revall, myd werdicheit.